Boer met panga op plaas aangevalArgieffoto ŉ Boer van die Heidelberg-gebied in Gauteng moes ŉ noodoperasie ondergaan nadat hy Woensdagaand met ŉ panga buite sy huis aangeval is. Sers. Harry Manaka, woordvoerder van die polisie, het gesê Jack Botha (76) is tans in ŉ ernstige, maar stabiele toestand in die Life Suikerbosrand-hospitaal. Volgens Manaka het Botha omstreeks 23:30 gesien dat die veld buite sy huis brand. Hy het hulp van omliggende boere ontbied en uitgehardloop om die brand te blus. “In sy haas om by die vuur te kom, het hy sy motorhuis oopgelos,” het Manaka gesê. Met Botha se terugkeer, is hy in die motorhuis deur ŉ onbekende man met ŉ panga oorval. “Die man het van nêrens af gekom en begin om hom met ŉ voorwerp, vermoedelik ŉ panga, aan te rand. Botha het ŉ groot sny van omtrent 20 cm op sy kop opgedoen en verskeie kapwonde op sy hande,” het Manaka gesê. “Hy het terugbaklei en om hulp geskree, en die aanvaller het te voet gevlug.” Manaka het gesê omliggende boere het vinnig op Botha se hulpkrete gereageer en na die aanvaller gesoek, maar kon hom nie opspoor nie. Botha is na ŉ hospitaal gehaas waar hy ŉ noodoperasie moes ondergaan. Manaka het gesê niks is tydens die voorval gesteel nie. ŉ Saak van poging tot moord word ondersoek.